הנערה מאיפנמה

הנערה מאיפנמה (בפורטוגזית: Garota de Ipanema) הוא שיר ברזילאי בסגנון הבוסה נובה. הפזמון זכה לפרסום בינלאומי באמצע שנות ה-60 ונחשב לידוע בקטעי הבוסה נובה שנכתבו עד כה. השיר נכתב במקור עם מילים בפורטוגזית מאת ויניסיוס דה מוראיס והולחן על ידי אנטוניו קרלוס ז'ובים בשנת 1962. המילים באנגלית נכתבו מאוחר יותר על ידי נורמן גימבל. ההקלטה המסחרית הראשונה של השיר בוצעה בשנת 1962 על ידי פרי ריביירו. הגרסה שבוצעה על ידי אסטרוד ז'ילברטו בליווי של ז'ואאו ז'ילברטו וסטן גץ, מתוך האלבום "Getz/Gilberto" שיצא לשווקים ב-1964, הפכה להיט בינלאומי, והגיעה למקום החמישי במצעד האמריקני, ולפסגת המצעדים במדינות רבות ברחבי העולם. לאורך השנים נעשה שימוש רב בשיר בסרטים שונים. השיר נכתב לקומדיה מוזיקלית בשם Dirigível ("ספינת אוויר"), יצירה של ויניסיוס דה מוראיס. הכותרת המקורית הייתה "Menina que Passa" ("הנערה שעוברת במקום"); הבית הראשון היה שונה. ז׳ובים הלחין את המנגינה על הפסנתר. אף על פי שהשיר הוא בסגנון הבוסה נובה, הוא כולל השפעות מבלוז ומסמטת טין פאן. השיר בוצע לראשונה בשנת 1962 על ידי פרי ריביירו (Pery Ribeiro), אולם הביצוע שהביא לפזמון את פרסומו הוא בפי הזמרת אסטרוד ז'ילברטו, ביצוע שהוקלט בשנת 1963 כחלק מאלבום משותף לבעלה, הגיטריסט ז'ואאו ז'ילברטו ולנגן הסקסופון סטן גץ. במהלך סשן הקלטות בניו יורק עם ז׳ילברטו, ז׳ובים וגץ, עלה הרעיון להקליט גרסה באנגלית. נורמן גימבל כתב את המילים באנגלית. אסטרוד ז׳ילברטו, הייתה היחידה מבין הברזילאים שדיברה אנגלית היטב ונבחרה לשיר. הקול שלה התאים בצורה מושלמת לשיר, והפזמון הפך ללהיט בינלאומי. עם זאת, היא מעולם לא זכתה לקרדיט על הביצוע ולא קיבלה תמלוגים כלשהם. בעוד כותבי השיר - דה מוראיס וז׳ובים - ושאר המבצעים זכו לרווחים עצומים מתמלוגי הפזמון, אסטריד ז׳ילברטו וקיבלה רק 120 דולר עבור חלקה. ״הנערה מאיפנמה" נחשב לפזמון הפופ השני המוקלט ביותר בהיסטוריה, קודם לו רק Yesterday ("אתמול") של הביטלס. פעמים רבות הושמע הפזמון בפסקול סרטים ולעיתים קרובות עוּבּד בסגנון מצועצע לשימוש כ"מוזיקת מעליות". בשנת 2004 דורג כאחד מרשימת 50 השירים הנבחרים על ידי ספריית הקונגרס של ארצות הברית. השראה לכתיבת הפזמון קיבלו דה מוראיס וז'ובים מנערה בשם אֶלוֹ פיניירו (Helô Pinheiro) שהתגוררה ברחוב מונטנגרו ברובע היוקרתי איפנמה שבריו דה ז'ניירו, ונהגה לחלוף על פניהם בדרכה אל החוף, בעודם יושבים בקפה "ולוזו" הפופולרי. בשנת 2001 כאשר פתחה פיניירו בוטיק בשם "הנערה מאיפנמה" הוגשה נגדה תביעה על ידי יורשי כותבי השיר על הפרת זכויות יוצרים, אולם הפסיקה בעניין זה בבית המשפט הייתה לטובתה. כיום רחוב מונטנגרו נקרא על שם ויניסיוס דה מוראיס, קפה "ולוזו" שינה שמו לשם הפזמון: "Garota de Ipanema" ופארק בשם זה נבנה בשכונת המגורים הסמוכה. סרט ברזילאי בהשראת הפזמון בשם "הנערה מאיפנמה" יצא לאקרנים בשנת 1967. לאורך השנים הוקלטו גרסאות כיסוי רבות לשיר, כאשר המבצעים הבולטים ביותר כוללים את אסטרוד ז'ילברטו, גל קוסטה, אלה פיצג'רלד ("The Boy from Ipanema"), דיאנה קראל, אוסקר פיטרסון, פרנק סינטרה, נט קינג קול ואיימי ויינהאוס. נוסח עברי לפזמון כתבה דפנה אילת והוא בוצע על ידי בני אמדורסקי לפי עיבוד מוזיקלי של דובי זלצר בתקליט הסולו הראשון שלו, אשר יצא בהוצאה מחודשת ב-2001. מדיה וקבצים בנושא הנערה מאיפנמה בוויקישיתוף מידע על היצירה "הנערה מאיפנמה" באתר מיוזיק בריינז מידע על הקומפוזיציה "הנערה מאיפנמה" באתר AllMusic גרסאות נוספות ל"הנערה מאיפנמה" באתר SecondHandSongs עמוד השיר באתר songfacts.com (באנגלית) השיר והמילים בגרסה האנגלית, וידאו קליפ של השיר באתר יוטיוב משה גלעד, לשוטט בריו דה ז'נירו בעקבות הנערה מאיפנמה, גיבורת שיר הבוסה נובה הכי ידוע בעולם, באתר הארץ, 30 באוקטובר 2015 מילים ואקורדים (אנגלית) מילים ואקורדים (פורטוגזית) מילות השיר "הנערה מאיפנימה", באתר שירונט - הנוסח העברי The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית)